Nog 'n 'smokkelaar' by Beitbrug-grenspos aangekeer | Maroela Media
Nog 'n 'smokkelaar' by Beitbrug-grenspos aangekeer
Kort nadat die polisie 'n 36-jarige man in hegtenis geneem het nadat hy glo kokaïne ter waarde van R18 miljoen oor die Beitbrug-grenspos probeer smokkel het, is nog 'n vermeende smokkelaar daar aangekeer.
Kol. Ronel Otto, 'n polisiewoordvoerder van Limpopo, het Maandag gesê die 2,2 kg heroïen is Sondag by 'n Tanzaniër gekry. Hy het die dwelms glo in 'n vals kompartement in 'n tas versteek. Die 38-jarige man het van Zimbabwe deur die grenspos gegaan. Die heroïen het 'n geskatte straatwaarde van sowat R2,64 miljoen.
Maroela Media het Maandagoggend berig die kokaïne van R18 miljoen is oor die naweek tydens 'n roetine-ondersoek in die 36-jarige man se besit gevind. Die polisie het rolle garingdraad in die man se bagasie gevind. Die rolle was uitsonderlik swaar en die polisie het 'n snuffelhond ingebring. Lees meer hier.